Hyd Internet 143 Views uppal stadium
uppal stadium
హైద‌రాబాద్ః నేడు ఉప్పల్ లోని రాజీవ్ గాంధీ అంతర్జాతీయ క్రికెట్ స్టేడియంలో ఆస్ట్రేలియాతో కీలకమైన మూడో టీ-20 పోరు జరగనుండగా, ఈ మ్యాచ్ కి వరుణుడు అడ్డంకిగా మారవచ్చని వాతావరణ శాఖ అంచనా వేస్తున్న సంగతి తెలిసిందే. ఈ మ్యాచ్ ని స్టేడియంలో ప్రత్యక్షంగా చూసేందుకు ఎంత మందికి స్థానం ఉంటుందో అన్ని టికెట్లూ అమ్ముడుపోగా, ఇప్పటికే స్టేడియం వద్ద సందడి మొదలైంది. ఒకవేళ వర్షం పడితే, కాస్తంత ఆసరాగా ఉంటుందన్న ఉద్దేశంతో గొడుగులను వెంట తీసుకుని క్రీడాభిమానులు వస్తుండగా, వారిని పోలీసులు అడ్డుకుంటున్నారు. మైదానంలోకి గొడుగులను అనుమతించేది లేదని తేల్చి చెబుతున్నారు. నిబంధనల ప్రకారం, గొడుగులను అనుమతించేందుకు వీల్లేదని స్పష్టం చేస్తుండటంతో పోలీసుల వైఖరిపై విమర్శలు వస్తున్నాయి. కాగా, ఉప్పల్ మైదానంలో 90 శాతం గ్రౌండ్ ఎటువంటి పైకప్పూ లేకుండానే ఉంటుందన్న సంగతి తెలిసిందే. అంటే స్టేడియం నిండి మధ్యలో వర్షం వస్తే, సుమారు 32 వేల మంది వర్షం నీటిలో తడవాల్సిన పరిస్థితి. ఒకవేళ వర్షంతో బయటకు వస్తే, తగ్గిన తరువాత తిరిగి మ్యాచ్ జరుగుతుందంటే చూడలేని పరిస్థితి. ఎందుకంటే, టీ-20 మ్యాచ్ ల టికెట్ పై ఒకసారి స్టేడియంలోకి వెళ్లేందుకు మాత్రమే వీలుంటుంది కాబట్టి. గొడుగులేమైనా మారణాయుధాలా? అని అభిమానులు ప్రశ్నిస్తుండగా, అనుమతి లేని వస్తువులను ఎట్టి పరిస్థితుల్లోనూ మైదానంలోకి తీసుకు వెళ్లరాదని పోలీసులు అంటున్నారు.